钦定古今图书集成/明伦汇编/交谊典/第062卷 > 吕豫石集 > 《次韵和不疑借书邻几遇其寝》沈遘
## 钦定古今图书集成/明伦汇编/交谊典/第062卷 > 吕豫石集 > 《次韵和不疑借书邻几遇其寝》沈遘

嗟哉江湖人，野性实疏简。况从衰病侵，事事益以懒。
岂不思自强，所思乃有限。但爱江夫子，平生事高散。
维于读书勤，昼夜不去眼。每劳从事贤，独使簿书绾。
挥署曾不劳，兼人信无赧。有时倦欲休，就席初不暖。
邻友更借书，丁丁叩门版。尢厌吏舍喧，牛羊哄棚栈。
不如归吾庐，静对日晼晚。诗成还示我，足以惊幽孱。